લશ્કરે કાશ્મીર પોલીસની સલાહની અવગણના કરી હતી. સવારમાં ગામમાંથી પસાર થઇ રહેલાં લશ્કરના પ્રથમ કાફલાને સ્થાનિક ત્રાસવાદીને શ્રધ્ધાંજલિ આપતા પોસ્ટરો નહીં ચોંટાડવા દેવાના મુદ્દે સ્થાનિક લોકો સાથે ભારે બોલાચાલી થઇ હતી. બપોરે 3-30 કલાકે મેજર આદિત્ય કુમારના નેતૃત્વમાં 10 ગઢવાલ રેજિમેન્ટના કાફલાએ પણ ગવાનપોરા ગામમાંથી પસાર થવાનો નિર્ણય કર્યો હતો. અગાઉથી જ સર્જાયેલી ભારેલા અગ્નિ જેવી સ્થિતિમાં સમાન ગામમાંથી બે-બે વાર લશ્કરી કાફલાને લઇ જવાનો નિર્ણય તદ્દન મૂર્ખામી ભર્યો હતો. સ્થાનિક લોકોએ આપેલી વિગતોએ પણ જેસીઓની ગળું કાપીને હત્યા કરવાનો પ્રયાસ થયો હોવાના દાવાનું ખંડન કર્યું હતું, અને તે સાથે તેઓએ તો વળી આશ્ચર્ય પણ વ્યક્ત કર્યું હતું કે ભારે શસ્ત્રો ધરાવતા જવાનોના વાહનમાંથી કોઇ લશ્કરી જવાનને ખેંચીને બહાર લઇ જવો અને તેની હત્યા કરવી કેવી રીતે શક્ય બની શકે? મે-2017માં શરૂ કરાયેલા “ઓપરેશન ઓલ આઉટ” અંતર્ગત અત્યાર સુધીમાં 217 ત્રાસવાદીઓ, 108 સ્થાનિક નાગરિકો અને સશસ્ત્ર દળોના 125 જવાનો માર્યા ગયા હતા. માર્યા ગયેલા 108 પૈકીના 19 સ્થાનિક નાગરિકો તો એન્કાઉન્ટર દરમ્યાન માર્યા ગયા હતા. ચઇગુંદ અને ગવાનપોરામાંથી પાંચ નાગરિકો માર્યા ગયા હતા.